Castellserà desitja sort als germans Roger i Arnau Alsina, que participaran a un raid solidari pel desert del Marroc – Comarques de Ponent
Castellserà desitja sort als germans Roger i Arnau Alsina, que participaran a un raid solidari pel desert del Marroc
Un centenar de veïns de Castellserà s’ha concentrat aquest dimecres a la tarda a la plaça del Sitjar per desitjar sort als germans Roger i Arnau Alsina, que dissabte començaran un raid solidari pel desert del Marroc.
Roger i Arnau Alsina participaran a l’Uniraid 2020 amb un Volkswagen Polo del 1999. Els germans Alsina han aconseguit recaptar més de 135 kg de material solidari, entre roba, sabates, material escolar i joguines, que repartiran entre els col·legis i les famílies necessitades de les aldees del desert. Roger i Arnau Alsina han agraït el suport de la seva família i de la trentena d’empreses i comerços de Castellserà i de l’entorn així com de l’juAntament, ja que els han ajudat a fer possible aquest raid solidari.
L’alcalde, Marcel Pujol, ha lliurat la bandera del municipi als joves de 21 i 19 anys perquè «pogueu portar amb orgull Castellserà per terres africanes». Pujol ha elogiat la iniciativa dels germans Alsina ja que «es tracta d’un projecte humanitari i solidari».
Per aconseguir l’objectiu, Roger i Arnau Alsina hauran de creuar més de 2.000 km, distribuïts en 7 etapes, entre el 15 i el 23 de febrer.